《次韵赵彦肤柏梁体送张道录》
宋代·李石

烊铜作梁剑栈编，峡江百丈青云缘。
峡山鸟道飞翩翩，蜀仙自得壶中天。
丈人口诀谁与传，青城一炷心香烟。
萦藤络蔓紫翠牵，清河链师天上仙。
玉华楼高瞰平川，白日下界黑鬼缠。
帝曰汝往予详延，鼎转九丹书八篇。
清风来翔明月前，夏日不暍冬不绵。
青骡白鹤忘岁年，是家仙种张祖先。
椒子红熟丹浴泉，酿成白酒斗十千。
先生日日贪醉眠，为我寄语来日边。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。